ትኩረት የተነፈገው የበረሃ አንበጣ ምሥራቅ አፍሪካን የከፋ ዋጋ እንዳያስከፍል ተሰግቷል፡፡
ባሕር ዳር፡ ሚያዝያ 13/2012 ዓ.ም (አብመድ) ዓለም በአንድ የጋራ ችግር ውስጥ ናት፤ ለችግሩ ምላሽ ለመስጠትም ሁሉም የየድርሻውን እየተፍጨረጨረ ነው፡፡ የኮሮና ቫይረስ ወረርሽኝ ጥር የመጀመሪያ ሳምንት በቻይና ውኃን ከተማ ከተከሰተ አንስቶ የዓለም ቁጥር አንድ የጤና ስጋት ሆኗል፤ የብዙዎችን ሕይወትም ቀጥፏል፡፡የዓለም ሀገራት የእንቅስቃሴ ገደቦችን ጥለዋል፤ በረራዎችን አቋርጠዋል፤ ትምህርት ቤቶችን ዘግተዋል፡፡ እነዚህ ርምጃዎች ሁሉ በኢትዮጵያም እየተወሰዱ ወረርሽኙን ለመመከትም እየተሠራ ነው፡፡ ይሁን እንጅ ኢትዮጵያውያ፣ ኬንያ፣ ሶማልያና ሌሎችም ከኮሮና የከፋ ስጋት ገጥሟቸዋል፤ እየተሰጠ ያለው ምላሽና ትኩረት ግን ከዚህ ግባ የሚባል አይደለም፤ የበረሃ አንኢትዮጵያ፣ ኤርትራ፣ ጂቡቲ፣ ሶማሊያ፣ ኬንያ እና ኡጋንዳ በበረሃ አንበጣ የተወረሩ የምሥራቅ አፍሪካ ሀገራት ናቸው፡፡ የበረሃ አንበጣው ከጥቅምትና ኅዳር ጀምሮ ሄድ መለስ ሲል የቆዬ ነገር ግን ከመጪው ሰኔ ጀምሮ ምሕረት የለሽ ጉዳት እንደሚያደርስ የተገመተ ነው፡፡ የአካባቢው መንግሥታትም የዓለማቀፍ ረድኤት ድርጅቶችም ምላሽ ግን በተደቀነው ስጋት ልክ አይደለም፡፡የዓለም ምግብና እርሻ ድርጅት ትንበያ በጥር አካባቢ ተከስቶ ከነበረው በ500 እጥፍ የአንበጣ መንጋ የምሥራቅ አፍሪካ ቀጣናን በመጪው ሰኔ እንደሚወርር ያሳያል፡፡ ምሥጋና ለተፈጥሮ ይሁንና ከሳምንታት በፊት በቀጣናው አንዳንድ አካባቢዎች የጣለው ከባድ ዝናብ ጥር ላይ ተከስቶ ከነበረው 20 እጥፍ የሚሆን የአንበጣ መንጋ በጎርፍ ደምስሷል፤ ያ ባይሆን ኖሮ የሚጠበቀው የአንበጣ መንጋ የከፋ ሊሆን ይችል እንደነበርም ተገልጿል፡፡
ነገር ግን አሁንም በየመንና ፐርሽያ ባሕረ ሰላጤ አካባቢ ከ900 ኪሎ ሜትር ባላነሰ ቦታ የኢራን ድንበር አካባቢ በከፍተኛ ደረጃ የበረሃ አንበጣው እየተፈለፈለ ነው፡፡ በሂደትም በየመን በኩል በቀይ ባሕር ተሻግሮ በተለይም ኢትዮጵያ፣ ኬንያና ሶማሊያን ክፉኛ እንደሚመታ እየተነገረ ነው፡፡‘‘በእርግጥም የበረሃ አንበጣው የሚመጣበት ወቅት ለአርሶ አደሮች እጅግ ወሳኙ የቡቃያ ወቅት ነው፤ በቡቃያው የተበላ ሰብል ደግሞ ምንም ማገገሚያ አይኖረውም፡፡ በተለይ ለኢትዮጵያና ኬንያ ሁኔታው አስጊ ነው፤ የምግብ ዋስትናና ሕይወት ፈተና ላይ ይወድቃሉ’’ ብለዋል በዓለም ምግብና እርሻ ድርጅት የበረሃ አንበጣ ትንበያ ከፍተኛ ባለሙያ ኬይት ክሪስማን፡፡
ሁኔታውን የበለጠ አሳሳቢ ያደረገው ደግሞ ሀገራቱ በኮሮና ወረርሽኝ መከላከል ላይ ብቻ ሙሉ ትኩረት መስጠታቸው ነው፡፡ ሀገራቱ ስብሰባዎችን እና የእንቅስቃሴ ገደቦችን ከልክለዋል፤ ስለዚህ እንደ ዓለም ምግብና እርሻ ድርጅት ያሉ አካላት ባለሙያዎችን ሰብስበው ማሰልጠንና የበረሃ አንበጣውን በእንጭጩ መቅጨት አይችሉም፡፡ በዚህ የኮሮና ወረርሽኝና የበረሃ አንበጣ ጥምረት ምሥራቅ አፍሪካን እጅግ የከበደ ዋጋ እንዳያስከፍልም ተሰግቷል፡፡